## Pravilnik o radnom vremenu u zdravstvenim ustanovama

### NN 38/1997 (11.4.1997.), Pravilnik o radnom vremenu u zdravstvenim ustanovama

# **MINISTARSTVO ZDRAVSTVA**

Na temelju članka 103. stavka 8. Zakona o zdravstvenoj zaštiti ("Narodne
novine", br. 1/97 - pročišćeni tekst) ministar zdravstva donosi

## **PRAVILNIK**

### **O RADNOM VREMENU U ZDRAVSTVENIM USTANOVAMA**

Članak 1.

Ovim Pravilnikom uređuje se raspored radnog vremena te početak i završetak
radnog vremena u zdravstvenim ustanovama koje imaju ugovor sa Hrvatskim
zavodom za zdravstveno osiguranje.

Članak 2.

Raspored radnog vremena, a posebno početak i završetak radnog vremena
utvrđuje se općim aktom zdravstvene ustanove iz članka 1. ovoga Pravilnika
u skladu s ovim Pravilnikom i drugim propisima vodeći računa o djelatnosti
ustanove, procesu rada u pojedinim njezinim dijelovima te potrebama osiguranika
uz poštovanje načela kontinuiranosti, učinkovitosti i dostupnosti zdravstvene
zaštite.

Određivanje početka i kraja radnog vremena u pojedinim dijelovima zdravstvene
ustanove, kao i preraspodjelu radnog vremena kada se za to ukaže potreba
provodi ravnatelj ustanove.

Članak 3.

Raspored radnog vremena od 40 sati tjedno, odnosno odgovarajućeg ukupnog
mjesečnog fonda sati u zdravstvenim ustanovama mora biti utvrđen tako da
osigurava dostupnost zdravstvene zaštite osiguranicima tijekom svih dana
u tjednu.

Iznimno od stavka 1. ovoga članka u ordinacijama primarne zdravstvene
zaštite ne mora se osigurati redoviti rad nedjeljom i blagdanom ako je
područje pokriveno jednim od oblika organizirane stalne hitne zdravstvene
službe.

Članak 4.

Pri utvrđivanju početka i kraja redovitog radnog vremena, osim stalnih
dežurstava ili pripravnosti u određenim zdravstvenim ustanovama, ravnatelji
trebaju uzeti u obzir i strukturu stanovništva s obzirom na dob, spol,
vrstu zaposlenja i pobol, prometne i zemljopisne značajke područja te osobitosti
sezonskog povećanja broja građana.

Članak 5.

U ustanovama primarne zdravstvene zaštite redoviti rad ordinacija organizira
se svakim radnim danom u tjednu, a subotom mora redovito raditi najmanje
jedna četvrtina od ukupnog broja ordinacija svake pojedine struke primarne
zdravstvene zaštite (opće ili obiteljske medicine, stomatologije, ginekologije
i pedijatrije). Rad subotom ulazi u tjednu normu od 40 radnih sati, odnosno
u ukupni mjesečni fond sati, a organizira se preraspodjelom redovitog radnog
vremena u tijeku jednog mjeseca.

Za vrijeme korištenja dana tjednog odmora, bolovanja ili edukacije,
ako taj dan pada na radni dan, bolesnika preuzima drugi zdravstveni djelatnik
prema rasporedu naznačenom na vratima svake ordinacije.

Članak 6.

Ordinacije primarne zdravstvene zaštite u kojima rade djelatnici koji
ne obavljaju kućne posjete, norma od 40 sati tjedno, odnosno odgovarajući
fond sati mjesečno obavlja se tako da rad počinje u 7 sati, a završava
u 14,30 sati u jutarnjoj smjeni. Poslijepodnevna smjena započinje radom
u 14 sati i završava u 21,30 sati. Razdoblje preklapanja radnog vremena
od 14 do 14,30 sati, ako se radi o radu dva tima u istoj ordinaciji, služi
za pripremu, odnosno raspremanje oba tima.

Ostatak od 2,5 sati tjedno do punog mjesečnog fonda sati raspoređuje
se na rad subotama prema stavku 1. članka 5. ovoga Pravilnika.

Ako u ordinaciji radi liječnički tim samo u jednoj smjeni, početak radnog
vremena jutarnjeg turnusa može se odrediti u 8 sati, a završetak u 15,30
sati.

Članak 7.

U ordinacijama primarne zdravstvene zaštite u kojima djelatnici osim
rada u ordinaciji obavljaju i kućne posjete, radno vrijeme u ordinaciji
počinje u 8 sati, a završava u 14,30 sati. Kućne posjete obavljaju se od
14,30 do 15,30 sati. U poslijepodnevnoj smjeni radno vrijeme u ordinaciji
počinje u 14 sati, a završava u 20,30 sati, a kućne posjete obavlaju se
od 20.30 do 21.30 sati. Razdoblje preklapanja radnog vremena od 14 do 14,30
sati ako se radi o timovima koji obavljaju rad u istoj ordinaciji, služi
za pripremu, odnosno raspremanje oba tima.

Ostatak od 2,5 sata tjedno do punog mjesečnog fonda sati preraspodjeluje
se na rad subotama, prema stavku 1. članku 5. ovoga Pravilnika.

Članak 8.

Za djelatnost patronaže u domovima zdravlja početak radnog vremena određuje
se u 7 sati, a završetak u 15 sati (od 7 do 7,30 sati priprema u domovima
zdravlja, a ostatak radnog vremena su patronažne posjete)

Članak 9.

Radno vrijeme u specijalističkim ordinacijama i drugim službama domova
zdravlja mora se organizirati tako da se prilagodi potrebama ostalih službi
doma zdravlja i građana. U ovim službama potrebno je preraspodjelom radnog
vremena održavati subotama barem najnužniji dio aktivnosti.

Članak 10.

Radno vrijeme u ordinacijama primarne zdravstvene zaštite koje imaju
sklopljen ugovor s Hrvatskim zavodom za zdravstveno osiguranje, kao i u
ordinacijama domova zdravlja u kojima je ugovoren zakup na temelju Pravilnika
o uvjetima za davanje u zakup zdravstvenih ustanova primarne zdravstvene
zaštite i lječilišta ("Narodne novine", br. 6/96 i 29/97) mora biti organizirano
najmanje kao radno vrijeme iz članka 6. i 7. ovoga Pravilnika.

Zdravstveni djelatnici iz ordinacija navedenih u stavku 1. ovoga članka
dužni su sudjelovati u službi hitne medicinske pomoći ukoliko je, temeljem
ugovora s Hrvatskim zavodom za zdravstveno osiguranje, obavlja dom zdravlja
na čijem se području nalazi njihova ordinacija, odnosno s kojim su sklopili
ugovor o zakupu prostora.

Za organiziranje radnog vremena i službe hitne medicinske pomoći iz
stavaka 1. i 2. ovoga članka nadležan je ravnatelj doma zdravlja.

Članak 11.

Početak rada u bolničkim i polikliničkim ustanovama radnim danom utvrđuje
se između 7 i 8 sati, a završetak između 15 i 16 sati za jutarnju smjenu.
Za poslijepodnevnu smjenu početak radnog vremena prilagođava se potrebama
organizacije rada prema principima kontinuiranosti, učinkovitosti i dostupnosti
zdravstvene zaštite građanima.

Stalni oblici prisutnosti na poslu utvrđuju se prema ugovoru s Hrvatskim
zavodom za zdravstveno osiguranje.

Rad subotom u bolničkim i polikliničkim ustanovama organizira se preraspodjelom
radnog vremena.

Članak 12.

Iznimno od odredbi ovoga Pravilnika, u slučaju nastupa posebnih okolnosti
koje nalažu drugačiji raspored radnog vremena zdravstvenih ustanova ili
djelatnika, ministar zdravstva može odrediti i drugačiji početak i završetak
radnog vremena, kao i drugačiju preraspodjelu radnog vremena, do isteka
posebnih okolnosti.

Članak 13.

Obavijest o početku i završetku radnog vremena pojedinih ustanova, službi
i ordinacija mora biti vidljivo i čitko označena na ulaznim vratima ustanove,
odnosno ordinacije.

Provjeru pridržavanja radnog vremena redovtio provodi ravnatelj ustanove.

Članak 14.

Zdravstvene ustanove dužne su donijeti opći akt o početku, završetku
i preraspodjeli radnog vremena u roku 30 dana od dana stupanja na snagu
ovoga Pravilnika.

Ravnatelj ustanove dužan je u roku od 60 dana od dana stupanja na snagu
ovoga Pravilnika pisanim aktom odrediti početak i završetak radnog vremena
svakom voditelju službe u bolničkim i polikliničkim ustanovama te svakom
zdravstvenom djelatniku u domovima zdravlja.

Članak 15.

Ovaj Pravilnik stupa na snagu osmoga dana od dana objave u "Narodnim
novinama".

Klasa: 011-01/97-01/0045
Urbroj: 534-02-30-97-0001
Zagreb, 9. travnja 1997.

Ministar
**prof. dr. sc. Andrija Hebrang,** v. r.

Pravilnik, NN 38/1997-552